《周草窗吟藁号蜡屐为赋古语》
宋代·释文珦

尝闻阮孚心好屐，对客蜡之手不释。
閒畅非唯时所推，千载嘉名犹著白。
弁山山阳有吟翁，嗜诗亦与嗜屐同。
尽将书传资诗用，字字句句加磨砻。
万象一时供掇拾，大玩於词成钜集。
还将蜡屐以自名，吾知清尚人难及。
尚喜江湖有此翁，此诗此屐当无穷。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。